Ritstjóri vefmiðilsins 24.is viðurkenndi í gærkvöld að hafa brotist inn á ritstjórnarskrifstofur Mannlífs, stolið þar tveimur tölvum og eytt öllum gögnum, fréttum og öðru ritstjórnarefni af þeim og vef Mannlífs. Hann neitaði því að innbrotið hefði verið að undirlagi forstjóra Alvogens.
Innbrotið á ritstjórnarskrifstofu Mannlífs vakti nokkra athygli. Reynir Traustason, ritstjóri Mannlífs, sagði í samtali við fréttastofu á sínum tíma að augljóst væri að þeir sem þarna hefðu verið að verki hefðu vitað hvað þeir voru að gera. Hann kallaði þetta mesta óþverraskap sem hann hefði kynnst í starfi sínu sem fjölmiðlamaður.
Kristjón Kormákur Guðjónsson, ritstjóri vefmiðilsins 24.is, viðurkenndi síðan í gærkvöld að vera maðurinn á bakvið innbrotið. Í viðtali sem birtist á vef Mannlífs baðst Kristjón afsökunar á gjörðum sínum og sagði innbrotið hafa verið misráðna hefnaraðgerð sem hann hefði gripið til þegar hann var á vondum stað í tilverunni.
Kristjón sagðist hafa kynnst Róbert Wessmann, forstjóra Alvogens, sem hefði gert honum kleift að stofna fjölmiðli og styrkt hann til þess með mánaðarlegu fjárframlagi.
Mannlíf og Róbert hafa síðustu mánuði eldað grátt silfur vegna nokkurra frétta á vef Mannlífs og eftir innbrotið sendi Róbert frá sér yfirlýsingu þar sem hann sagði fráleitt að hann hefði eitthvað haft með það að gera..
Kristjón sagðist í viðtalinu hafa brotist inn á ritstjórnarskrifstofur Mannlífs þar sem honum hefði þótt fréttaflutningurinn af Róberti vera ósanngjarn og meiðandi. Honum hefði auk þess fundist að Mannlíf hefði dreift ómaklegar sögusagnir af honum sjálfum. Hann hafnaði því hins vegar að innbrotið hefði verið að undirlagi Róberts.

Ritstjóri vefmiðilsins 24.is játaði óvænt á sig innbrot á ritstjórnarskrifstofur Mannlífs í janúar. 